google/wiki40b huggingface dataset:
Sarah Burke

Sarah Burke (3. september 1982 Barrie – 19. jaanuar 2012 Salt Lake City) oli Kanada vigursuusataja. Ta oli 4-kordne X Gamesi võitja ehk maailmameister ja 2005. aasta rennisõidu maailmameister.
Sarah Burke propageeris aktiivselt vigursuusatamist ning tänu tema tegevusele võeti vigursuusatamine olümpiamängude kavasse. 2014. aasta taliolümpiamängudel Sotšis oli ta üks Kanada kuldmedalilootustest. 
Sarah Burke'i surma põhjuseks oli 11. jaanuaril treeningul saadud raske peavigastus. Ta kukkus peaga vastu renni ja vigastas kaelal asuvat arterit, mis varustab verega ajutüve ja aju tagumist osa.
Vastavalt tema soovile annetati kanadalanna elundid teiste inimeste elu päästmiseks.
Tema abikaasa oli vigursuusataja Rory Bushfield.
Olav

Olav on mehenimi.
2018. aasta seisuga oli see Eestis esinemissageduselt 390. mehenimi. 1. jaanuari 2018 seisuga oli Eestis eesnimi Olav 253 mehel.
Florizel Glasspole

Sir Florizel Augustus Glasspole (25. september 1909 Jamaica, Kingston – 25. november 2000) oli Jamaica kindralkuberner (1973–1991).
Ta tõsteti rüütliseisusse 1981. aastal.
John Hartley

John Hartley (sündinud 1948) on Austraalia kultuuriteoreetik.
Ta on eriti tuntud oma televisiooni arengut käsitlevate uurimuste kaudu.

Eestis

Esmakordselt külastas Hartley Eestit 2010. aastal (Tallinn). 30. mail 2016 pidas ta Tartus Lotmani loengu.
Puurimine

Jahutamine puurimisel

Suureks probleemiks puurimisel on puuri ning töödeldava materjali ülekuumenemine hõõrumise tõttu. Puurimise kohas võib temperatuur ulatuda kuni mitmesaja kraadini Tselsiuse skaalal.
Ülekuumenemisel võib materjal hakata põlema või sulama. Paljud terased kaotavad ülekuumenemisel kõvadust, mille tulemusena teraspuuride lõikeservad kuluvad kiiremini, ja selle pärast hõõrdumine aina suureneb, mis tulemusena viib puuride kiire rivist väljalangemiseni ning puurimise efektiivsuse järsu langemiseni. Analoogselt, kõvasulamipuuri või vahetatavate plaatidega puuri kasutamisel kõvasulam kaotab ülekuumenemise tagajärjel kõvadust ning algab lõikeserva plastiline deformatsioon, mis on ebasoovitav kulumise liik.
Kuumenemise tõrjeks kasutatakse jahutamist jahutatavate emulsioonide või määrde-jahutusvedelike (MJV) abil. Pingi peal puurimisel on tihti võimalik organiseerida vedeliku andmist vahetult puurimise kohale. Jahutusvedeliku andmist võib samuti teostada kanalite kaudu puuris, kui tööpink seda võimaldab. Selliseid kanaleid tehakse paljudes tervikterastes ning kõikides korpusterastes. MJV sisemist andmist on vaja sügavate aukude puurimisel (10 ning enama läbimõõdu arvu sügavusele). Seejuures on vajalik mitte niivõrd jahutamine ise, kuivõrd laastu eemaldamine. MJV surve viib laastu lõikamise tsoonist eemale, mis aitab vältida selle paketeerimist või korduvat lõikamist. Kui sel juhul pole võimalik tagada MJV andmist, siis tuleb sooritada puurimist puuri perioodiliste väljaviimistega laastu eemaldamiseks. Kuid selline meetod on äärmiselt vähetootlik.
Metallide mehaanilise lõikamise meetodid
Avardamine | freesimine | hambalõikamine | hoonimine | hööveldamine | hõõritsemine | kammlõikamine | keermetamine | käiamine | lihvimine | plankimine |poleerimine | puurimine | saagimine | treimine | soveldamine | superfiniš | viilimine |
Sirje Eelma

Sirje Eelma (sündinud 17. novembril 1950 Tallinnas) on eesti graafik.
Sirje Eelma on Herald Eelma vennatütar.
Lõpetas ERKI moekunstieriala (1975).
Jüri Randjärv

Jüri Randjärv (sündinud 8. augustil 1937 Kaius Rapla vallas Harjumaal) on Eesti geodeesiateadlane.

Elulugu

Jüri Randjärv on talupidaja poeg.
1955 lõpetas ta Saku Maakorralduse ja Maaparanduse Tehnikumi, 1962 Moskva Maakorralduse Inseneride Instituudi ning 1965 Moskva Geodeesia, Aeromõõdistamise ja Kartograafia Inseneride Instituudi kõrgema geodeesia kateedri aspirantuuri; tehnikateadusekandidaat (1968, NSV Liidu Teaduste Akadeemia Maafüüsika Instituut, Moskva), väitekiri "Исследование современных вертикальных движений земной коры в Прибалтике геодезическим методом". 
Töötanud EPA/EPMÜ/EMÜ maakorralduse kateedris: 1966 assistent, 1967–1974 vanemõpetaja, aastast 1974 dotsent, 1975–1978 Alžeeria Blida Maaparanduse ja Veemajanduse Instituudi geodeesia kateedri juhataja, 1978–1988 EPA maakorralduse kateedri juhataja, 1988–1992 geodeesia dotsent, 1991–92 EPMÜ maainsenerinduse teaduskonna prodekaan, 1992–1994 geodeesia õppetooli juhataja ja professor, 1994–1998 maamõõduinstituudi kaasprofessor, 1998–2002 maamõõduinstituudi juhataja, geodeesia professor, 2002– emeriitprofessor.

Teadustöö

Uurimisvaldkonnad: aerofotogeodeesia, stereofotogramm-meetria, topogeodeetiliste tööde planeerimine ja organiseerimine. Aastast 1993 ajakirja Geodeet peatoimetaja.

Isiklikku

Jüri Randjärve hobi on koorilaul, ta laulab Eesti Maaülikooli meeskooris Gaudeamus.
Ta valdab vene, prantsuse, inglise, saksa ja soome keelt.
Tema tütar on poliitik ja koorijuht Laine Randjärv.
Ammoonium

Ammooniumi soolad

Ammooniumi katioone leidub erinevates soolades, nagu ammooniumkarbonaat, ammooniumkloriid ja ammooniumnitraat. Enamik lihtsamaid ammooniumi soolasid lahustuvad kergesti vees. Erandiks on ammooniumheksakloroplatinaat. Ammooniumi soolad nitriti ja perkloraadiga on eriti plahvatusohtlikud. Nendes ühendites on ammoonium redutseerija. Lisaks moodustavad ammooniumi ioonid reageerides elavhõbedaga ka amalgaame. Sellised ühendid valmistatakse ammooniumi lahuse elektrolüüsil elavhõbekatoodiga. See ühend on suhteliselt ebapüsiv ning laguneb lõpuks vesinikuks ja ammoniaagiks.

Orgaanilised ammooniumi ioonid

Vesiniku aatomeid ammooniumi ioonides saab asendada alküülrühmaga või mõne muu orgaanilise rühmaga moodustades amiini iooni. Olenevalt lisatud orgaaniliste rühmade arvust kutsutakse saadud ühendit primaarseks, sekundaarseks, tertsiaarseks või kvaternaarseks. Lisatud orgaaniliste ühenditega ammooniumi ühendid on nõrgad happed. Erandiks on kvaternaarsed ammooniumi katioonid. Näide ammooniumi iooni moodustavast reaktsioonist. Reageerivad dimetüülamiin (CH₃)₂NH ja hape, et saada katioon (CH₃)₂NH+2.
Kvaternaarsetel ammooniumi katioonidel on neli orgaanilist rühma seotud lämmastiku aatomiga. Neid katioone, näiteks tetra-n-butüülammooniumi kasutatakse mõnikord naatriumi või kaaliumi ioonide asendamiseks, et suurendada aniooni lahustuvust orgaanilistes solventides. Primaarsetel, sekundaarsetel ja tertsiaarsetel ammooniumisooladel on analoogne funktsioon, kuid neid kasutatakse vähem, sest nad pole nii lipofiilsed. Neid kasutatakse faasi suunamisel katalüsaatoritena ja pindainetena.

Toksilisus

Ammoonium üksi ei ole kuigi mürgine, aga vesilahuses tekib ka ammoniaaki, mis on üsna toksiline. Ammooniumi suhe lahuses võrreldes ammoniaagiga oleneb pH tasemest. Hingamisteedele omab ammoniaak ärritavat toimet, tekitades köhimist, silmade ärritust ja piisavas koguses ka hingamise seiskumist. Nahale sattumisel võib tekkida, olenevalt kogusest, ärritusi ja põletusi. Neelamisel on tõenäolised kahjustused seedeelundkonnale, kuid otsest mürgitust tavaliselt ei järgne.
Arborist

Arborist on puuhoolduse spetsialist, kelle tööks on asustatud piirkonnas kasvavate puittaimede (eelkõige puude) hooldamine kogu nende eluea jooksul.
Arboristitöö hõlmab puude istutamist ja hooldamist “juurtest ladvani” – sobivate istikute valimist, õiget istutamist ja järelhooldustööd, täiskasvanud ja vanade puude hoolduslõikust ning ohtlike võraharude toestamist.
Arborist langetab ohutult kitsastes tingimustes (majade vahel, kalmistul jm) kasvava puu, kasutades köistehnikat või korvtõstukit. 
Kõrgema taseme arborist võib olla konsultandiks ja anda dendroloogilisi või dendropatoloogilisi eksperdihinnanguid projekteerijatele, ehitajatele ja kinnistuomanikele puude seisundi, säilitamise võimaluse ja hooldusvajaduse kohta.
Arborist on õppinud tunnustatud õppekava alusel vastavat koolitusluba omavas õppeasutuses, teinud kutseeksami ning saanud arboristi kutsetunnistuse. Kutsetunnistuse olemasolu saab kontrollida SA Kutsekoda kodulehelt. Seisuga talv 2016 oli arboristi kutsetunnistuse saanud 76 spetsialisti.
Eestis saab arboristiks õppida Luua Metsanduskoolis ja Pärnumaa Kutsehariduskeskuses.
Maamess

Maamess on Tartu messikeskuses toimuv maaelule ja maamajandusele keskenduv üritus (mess). Messi korraldab AS Tartu Näitused.
Messi raames toimub neli alanäitust: põllumajandusnäitus, aiandusnäitus, metsandusnäitus ja toidumess.
2018 osales messil 470 ettevõtjat (eksponenti) ja messi külastas 44 305 inimest.
Keskkonnateadus

Keskkonnateadus (vananenud kirjanduses ka enviroonika, environtoloogia) on interdistsiplinaarne teadus keskkonna füüsilise, keemilise ja bioloogiliste komponentide omavahelisest vastastikusest toimimisest. Eriline tähelepanu on inimese tegevuse mõjudel loomulikule keskkonnale ja loodusele ning püüdmine lahendada keskkonnaprobleeme.
Määruslause

Määruslause on kõrvallause, mis on pealause moodustaja vaba laiend.

Eesti keel

Määruslause puhul on tavaliselt alati vajalik korrelaat. Korrelaat on lauseelement, mis täidab asendusfunktsiooni. Korrelaat võib olla sõnavorm või fraas, millega kõrvallause sidend või kõrvallause tervikuna on viiteseoses. Korrelaat paikneb pealauses või moodustab kõrvallauses sidendiga terviku.
Määruslauseid liigitatakse vastavalt tähendusele.
Aleksandr Agnevštšikov

Aleksandr Agnevštšikov (vene Александр Владимирович Агневщиков; sündinud 16. detsembril 1972 Narvas) on Eesti ja Venemaa jäähokimängija (kaitsja). 
Ta on mänginud Eesti jäähokikoondises. 
Suure osa oma karjäärist on ta mänginud Venemaa klubides. 2012–2014 mängis ta klubis HK Tartu Kalev-Välk.
Kuusalu tee

Kuusalu tee (riiklik registreerimisnumber 11106) on kõrvalmaantee Kuusalu vallas. Tee pikkuseks on 1,9 km.
Tee saab alguse Jõelähtme–Kemba tee kahekümne neljandal kilomeetril Kuusalu külas. Tee läbib Kuusalu küla ja Kuusalu aleviku. Tee lõpeb Kuusalu aleviku südames. Tee ei ületa ühtegi silda, küll aga 2 truupi. Bussipeatusi jääb teele üks: Kuusalu küla.
Tee on 0,8 km-ni asfaltkattega, edasi mustkattega. Tee on klassita. Liiklussagedus teel on 3000...6000 autot ööpäevas. Kiiruspiirang on Kuusalu liiklussõlmest kuni tee lõpuni (50 km/h). Sama teelõik on ka valgustatud.
Teega ristub esimesel kilomeetril mitu Kuusalu liiklussõlme ühendusteed.
Kukulinna külanõukogu

Kukulinna külanõukogu oli külanõukogu Eesti NSV-s aastatel 1945–1954.  
Kukulinna külanõukogu moodustati 1945 septembris Tartumaal Äksi vallas. Külanõukogu keskus asus Kukulinna külas.
Seoses maakondade ja valdade likvideerimise ning maarajoonide moodustamisega arvati Kukulinna külanõukogu 1950 septembris Tartu rajooni koosseisu.
1954 juunis Kukulinna külanõukogu likvideeriti, selle territooriumist koos likvideeritud Kärkna külanõukogu maadega moodustati Äksi külanõukogu.
Kuressaare–Võhma–Panga maantee

Kuressaare–Võhma–Panga maantee (registrinumbriga 85) on üks Eesti tugimaanteedest. 
See saab alguse Kuressaare ringtee 9. kilomeetril Laheküla külas. Tee pikkus on 36,8 km. Tee lõpeb Panga külas Pahapilli–Panga tee 6. kilomeetril. Aste alevikus kannab nime Võhma maantee.

Asulad Kuressaare–Võhma–Panga maanteel

Laheküla küla, Unimäe küla, Pähkla küla, Saia küla, Aste alevik, Laoküla küla, Vantri küla, Aste küla, Hakjala küla, Tõru küla, Metsaküla küla, Järise küla, Võhma küla, Panga küla.
Aita Kurfeldt

Aita Kurfeldt (kuni 1936 Auguste Therese Kurfeldt, alates 1936 Auguste Hanko; ka Justa Kurfeldt ja Kurfeldt-Hanko; 2. jaanuar 1901 Tallinn – 2. november 1979 Tallinn) oli eesti tõlkija ja tantsija. 
Tallinna väikekaupmehe perre sündinud Aita Kurfeldt õppis 1907–1917 Beljajeva eragümnaasiumis, 1920–1924 Tartu Ülikoolis (stuudium katkes majanduslikel põhjustel) ja 1924–1927 balletti Gert Neggo stuudios. Tantsijana alustas ta tööd Estonia teatris (1930–1931), pooldades veendunult modernballetti. 1930. aastatel avaldas ta Eesti ajalehtedes ka tantsuteemalisi kirjutisi. 
Arstide nõudmisel oli ta siiski sunnitud balletist loobuma ning asus tegutsema tõlkijana, milleks Jüri Talveti hinnangul innustas Kurfeldti temaga 1936. aastal abiellunud poliitik, ärimees ja skandinaavia kirjanduse tõlkija August Hanko. Ülikooliharidust jätkas ta 1936. aastast eesti filoloogia ja rahvaluule alal, lõpetades cum laude. 
1942. aastal kaitses ta filosoofiamagistri kraadi etnoloogiaalase väitekirjaga "Pruudi kerjamise komme" . 
Sõjajärgseil aastail jätkas ta peamiselt tõlkijana, kuid kuna tema mees August Hanko oli küüditatud, pidi Aita Kurfeldt mehest lahutama ning töötama ka muudel ametikohtadel, sealhulgas Moskva rändtsirkuse raamatupidajana. 
Kurfeldt tegutses peamiselt tõlkijana vene ja romaani keeltest. Tema tõlkes jõudsid eesti keelde näiteks Miguel de Cervantes Saavedra "Don Quijote", Fjodor Dostojevski "Vennad Karamazovid", Gabriel García Márqueze "Sada aastat üksildust", Romain Rollandi "Jean-Christophe", Mihhail Šolohhovi "Vaikne Don", Anatole France'i "Kuningatar Hanejala praeköök", Giovagnoli "Spartacus", Aleksei Tolstoi "Kannatuste rada" jpt maailmakirjanduse tippteosed.
Eesti hispanist Jüri Talvet on kirjutanud: "Olen tingimusteta imetlenud Aita Kurfeldti tõlkeid, suunanud neid lugema noori kirjandusõppureid /---/ ning teda ühegi kahtluseta lugenud eesti hispanistika ja ühtlasi iberoromanistika rajajaks. Seda enam, et Aita Kurfeldt jõudis väga varakult, veel enne "Don Quijote" esimese osa esmast ilmumist, end avaldada ka uurimuslik-kriitilisel alal: tema sulest ilmus Tartus 1934. aastal lühimonograafia "Miguel de Cervantes Saavedra" – üks väheseid maailmakirjanduslikke monoteema käsitlusi eesti keeles raamatukaante vahel üldse."
Püha kolmainsus (kokandus)

Püha kolmainsus on Louisiana kreooli ja cajun'i köögis kasutatav toiduainete kolmik, sealne versioon mitmes Euroopa köögis levinud mirepoix'st ehk supirohelisest. Pühasse kolmainsusse kuuluvad ligikaudu võrdsetes osades magus paprika, mugulsibul ja varsseller. Kohalikud variandid kasutavad mõne koostisosa asemel küüslauku, peterselli või šalottsibulat.
Sellel segul põhinevad paljud Louisiana toidud nagu étouffée, gumbo ja jambalaya.
Analoogia põhjal on vahel nimetatud pühaks kolmainsuseks ka teistes köökides olulisi toiduainete kolmikuid.

Nime päritolu

Nimi püha kolmainsus viitab kristlikule püha kolmainsuse doktriinile. Louisiana on sügavalt katoliiklik maa.
Teadaolevalt esimest korda esines see termin 1981. aastal, hiljem populariseeris seda Ameerika kokk Paul Prudhomme.
Karlova tüüpi kivikirves

Karlova tüüpi kivikirves on venekujulise kirve üks tüüpe. Seda tüüpi kirveste leviala piirdub peamiselt Eestiga.

Leidmine

Kirvest sisaldanud venekirvekultuuri matmispaik avastati praeguse Kalevi 65 maja kohal olnud maja keldri kaevamisel. Koht asub Emajõe ürgoru nõlval, Karlova mõisa pargi territooriumil.
1911. aasta mais sattus tookordse Karlova 63 maja, mis 1990. aastate teisel poolel lammutati, omanik pottsepp Peeter Napp oma keldri laiendamisel kõdunenud luustikule. 170 cm pikk umbes 20 aastat vana meessoost maetu oli selili asendis peaga põhja poole ning tema rinna kohal asus 12 cm paksune suur lubjakivi. Parema käe lähedal asus dioriidist kivikirves ja vasaku puusa kohal fülliidist nooleots. Pealuu jäänuste järgi oli maetu pika kitsa näoga ja pärines venekirveskultuuri rahva hulgast. Leitud kivikirve järgi sai nime peamiselt Eesti aladel levinud venekujuliste kivikirveste tüüp.
Õpetatud Eesti Seltsi teadlaste läbi viidud uuringuid kajastas R. Hausmanni publikatsioon "Das Steinzeitgrab von Karlova bei Dorpat" (Sb. GEG, 1911).

Iseloomustus

Karlova tüüpi kivikirvestele on iseloomulikud selgelt välja lihvitud küljekandid, varretusauku ümbritsev rant ja nupp kannal. Tera kaardub tugevasti tahapoole. Karlovast leitud kirves on dateeritud 2. aastatuhandesse enne Kristust.
Samatüübilisi kirveid on leidud ka mujalt Eestist – nt Ardu matusepaigast. Arvatakse, et kirvetüüp kujunes välja Eesti läänepoolses osas ning et sellel on tugevaid mõjutusi Soome nöörkeraamika kultuurist.
Kivikirved esinevad matustes vaid hilisneoliitikumis, mil pandi kaasa vaid Külasema tüüpi ja Karlova tüüpi kivikirveid. Kirveste hauda panemine lõppeb leidude põhjal neoliitikumi lõpus.
Massu soo

Massu soo on soo Pärnu maakonnas Lääneranna vallas. Soo pindala on 603 ha.
Soo turbakihi paksus on kuni 3,7 m.
Amised

Amised (omanimetus Pangcah [pant͡saʜ] "inimesed", hiina keeles 阿美族, pinyin āměi-zú; ka amid, varem anušid) rahvas Taiwanil, saare põlisasukad. Nad kõnelevad amise keelt, mis kuulub austroneesia keelte hulka.
Amised on üks 13 ametlikult tunnustatud Taiwani pärismaisest rahvast. Amiste traditsiooniline asuala hõlmab pika kitsa oru Taiwani Keskmägede ja Rannikumäestiku vahel, tasandiku Vaikse ookeani rannikul ida pool Rannikumäestikku ning Hengchuni poolsaare.
2000. aastal oli amiseid 148,992 – umbes 37,5% Taiwani põlisrahvaste koguarvust. Seega on amised Taiwani arvukaim põlisrahvas. Tänu oma asukohale rannikul elatuvad amid peamiselt kalapüügist. Traditsiooniliselt järgivad nad emapoolset pärimisõigust. Tavapärased amide külad olid põlisrahva kohta suhteliselt suured, neis oli keskeltläbi 500–1000 elanikku. Tänapäeval moodustavad amid enamiku Taiwani "linnapärismaalastest" ning on arenenud mitmeks "linnahõimuks", mis on levinud üle kogu saare.

Tavandid ja kultuur

Traditsiooniline amise perekond on matriarhaalne, perepea on pereema.
Amiste tähtsaim püha on lõikuspidu. Amiste lõikuspeol näidatakse üles tänulikkust jumalate ees ja palutakse viljaõnne järgmiseks aastaks. See toimub igal aastal juulist septembrini.
Amiste laulud on tuntud keeruka kontrapunktaalse polüfoonia poolest. Paljud on seda kuulnud enese teadmata. Nimelt kasutas ansambel Enigma oma teisel plaadil "The Cross of Changes" laulus "Return to Innocence" amiste laulu. See oli 1996. aastal Atlanta olümpiamängude teemalaul. Refrääni laulsid Difang ja Igay Duana, kes esinevad ühes Taiwani põliskultuuritrupis. Maison des Cultures du Monde salvestas nende laulu ringreisi ajal ning avaldas CD, mida hiljem kasutas Enigma, mainimata lauljate ja laulu rahvuslikku päritolu. Vaidlus lahendati kohtus.
Saprotroof

Etümoloogia

Sõna "saprotroof" tuleb kahest kreeka keele sõnast. Sapros – haisev, mädanev. Trophē – toit, toitmine.
Christiani maakond (Missouri)

Ajalugu

Maakond moodustati 1859. aastal.
Isoensüüm

Isoensüüm ehk isosüüm on ensüüm, millel on mitu erinevat struktuurivormi, kuid mis katalüüsivad kõik ühte keemilist reaktsiooni.
Näiteks laktaat dehüdrogenaasil, mis katalüüsib laktaadi muutumist püruvaadiks, esineb 5 erinevat isoensüümi, mis paiknevad erinevates organites.
Pöia

Pöia (rootsi Paj, saksa Pai) on tänapäevase Lääne-Nigula valla territooriumil asunud küla, mis nüüd moodustab osa Riguldi külast.
Varem Riguldi mõisale kuulunud ning mõisast 0,5 kilomeetrit põhja pool asunud küla on mainitud juba 16. sajandi keskpaigast alates – 1565. aastal kui Poyeby ning 1627. aastal kui Poyo. 1798. aastast pärineval Mellini kaardil esineb küla nimi kujul Pojo. Veel on küla tuntud nimedega Põia, Pöija ja Paik.
GAZ-69

Kirjeldus

GAZ-69 baasvariandil on ainult kaks ust ja katus ning külgede ülemine osa on enamasti presendist. Versioonil GAZ-69A on neli ust. Seda tootis ka Rumeenia autotootja ARO algul (1957–1959) IMS-57-na ja hiljem moderniseeritult Muscel M-59-na (1959–1963) ning Muscel M-461-na (1964–1975). UAZ-69 edasiarendusteks on kerge veok UAZ-450 ja uuem maastur UAZ-469.

Kasutamine sõjaväes

GAZ-69 oli omal ajal põhiline maastur Nõukogude Armees ja asendas selles rollis GAZ-67-i ja Willys Jeepi. GAZ-69-a vahetas omakorda välja UAZ-469.
Seda kasutati baasmasinana AT-1 Snapper rakette kandva tankitõrjekompleksi 2P26 loomisel ja neljarattaveolise amfiibsõiduki GAZ-46 MAV loomisel, mis põhineb Teise maailmasõja aegse USA amfiibsõiduki Ford GPA ehitusel.
Hueck

Hueck, varem Huck, Huc ja Huek (vene keeles Гук) on Vestfaalist pärit kaupmehe- ja aadlisuguvõsa. Tänapäeval elavad suguvõsa liikmed Ameerika Ühendriikides, Prantsusmaal, Rootsis ja Saksamaal.

Päritolu ja varasem ajalugu

Hueckide kohta on esimesi teateid aastast 1274, mil Dortmundis elas Gotscalcus Huk. Varem oli tema omanduses olnud Vestfaalis Unna lähedal Niedermassenis asunud Hueckhofi mõis, mis kuulus suguvõsale veel XIV sajandi algul. Suguvõsaliin algab Dietrich Huckiga, kes oli 1450. aastatel Dortmundi lähedal Hördes naelasepp. Tema poeg Dietrich Huck (suri pärast 1487) valiti linna bürgermeistriks. Viimase poeg ja pojapoeg olid Dortmundis raehärrad. Johann Hueck (suri pärast 1560) asus elama Herfordi. Tema poeg Ewert Hueck (maeti 1626) rändas edasi Lübeckisse, kus tegutses õllepruulina. Tema poja Lübecki kaupmehe Jobst Huecki (1595−1648) poegadest said alguse Tallinna liinid ja Soome-Rootsi haru.
Piusa matkarada

Piusa matkarada asub Põlvamaal Piusa koobastiku looduskaitsealal.
Tinamulased

Tinamulased (Tinamidae) on lindude sugukond tinamuliste seltsist. Siia arvatakse 47 liiki, kes kõik elavad Põhja- ja Lõuna-Ameerikas.
MAN SE

MAN SE (algselt Maschinenfabrik Augsburg-Nürnberg) on saksa tööstuskontsern, mille peakontor asub Münchenis. Ettevõte toodab veoautosid, busse ja diiselmootoreid.
Ettevõtte ajalugu ulatub aastasse 1758, kui Oberhausenis alustas tööd Püha Antoni rauatöökoda, esimene rasketööstusettevõte Ruhri piirkonnas.
Aastal 1808 liitusid kolm rauatöökoda: "St. Anton", "Gute Hoffnung" ja "Neue Essen". Uue ettevõtte nimeks sai Hüttengewerkschaft und Handlung Jacobi, mis hiljem võttis endale nimeks "Gute Hoffnungshütte" (GHH).
1921 ostis GHH ära Lõuna-Saksamaa ettevõtte M.A.N., kuid võttis endale tolle nime, jättes sellest ära punktid.
Nime MAN ajalugu algab aastatest 1840 ja 1841, kui Augsburgis asutati vastavalt "Maschinenfabrik Augsburg AG" ja Nürnbergis "Maschinenbau-AG Nürnberg". 1898 need ettevõtted liitusid ja võtsid uueks nimeks "Vereinigte Maschinenfabrik Augsburg und Maschinenbaugesellschaft Nürnberg A.G.". 1908 võttis see ettevõte endale nimeks "Maschinenfabrik Augsburg Nürnberg AG", lühendatult M.A.N.
2008. aastal oli ettevõtte käive 15 miljardit eurot.
PS Troika

PS Troika on eesti ansambel.
Ansambel sai alguse 1987. aastal
PS Troika tuntuim hitt on "Põdrakasvataja".
Aasta hitt 2019: "Vana linna tee" / Lil Nas X - Old Town Road (feat. Billy Ray Cryus) COVER
Seksuaalse sättumuse keskkondlik alus

Keskkonna ja seksuaalse sättumuse vaheline seos on teaduses jätkuvaks uurimisaineks. Siiani ei ole suudetud kindlaks teha tegurit, mis üksinda määraks inimese seksuaalse sättumuse. Teadlased ei tea, mis täpselt põhjustab inimese seksuaalset sättumust. Erinevad uuringud osutavad lahknevatele ja sageli üksteisega vastuolus olevatele põhjustele. Teadlased oletavad, et seksuaalse sättumuse määrab geneetiliste, hormonaalsete ja sotsiaalsete tegurite kombinatsioon. Osa uurijaid eristavad keskkonna mõjud hormonaalsetest mõjudest, teised peavad bioloogilisi mõjusid nagu sünnieelsed hormoonid keskkonna mõjudeks. Erinevalt seksuaalse sättumuse identiteedist ei pea teadlased seksuaalset sättumust valikuks.
Teadlastel puudub laialdane tõendusmaterjal selle kohta, mis näitaks et laste kasvatamisviis või varajased kogemused mängiks rolli seksuaalse sättumuse kujunemisel. Sellegi poolest on osad uuringud sidunud laste kasvatamisviisi või perekondliku keskkonna mitteheteroseksuaalsusega. Samuti on üritatud seostada lapse ebatraditsioonilist soo väljendusviisi homoseksuaalsusega. Mitmed uuringud on näidanud seaduspära, mille järgi iga vanem vend suurendab tõenäosust, et mehel tekib homoseksuaalne sättumus 28–48%. Teadlased näevad nii nimetatud vanema venna efekti põhjusena varast sünnieelset keskkonda, eriti sünnieelseid hormoone. Sarnast seaduspära naiste ja vanemate õdede arvu vahel ei ole leitud.
Lõplikult moodustatud Abeli rühm

Lõplikult moodustatud Abeli rühm on Abeli rühm (G,+), mis on lõplikult moodustatud rühm.
Lõplkult moodustatud Abeli rühmade fundamentaalteoreem annab nende rühmade täieliku klassifikatsiooni.

Klassifikatsioon

Lõplikult moodustatud Abeli rühma iga alamrühm ja iga faktorrühm on lõplikult moodustatud Abeli rühm. Lõplikult moodustatud Abeli rühmad koos rühmade homomorfismidega moodustavad Abeli kategooria.
Lõpliku astakuga Abeli rühm ei pruugi olla lõplikult moodustatud. Näiteks ratsionaalarvude rühma \mathbb{Q} astak on 1, kuid see rühm ei ole lõplikult moodustatud. Teine näide on jäägiklassirühma \mathbb{Z}/2\mathbb{Z} lõpmata paljude eksemplaride otsesumma, mille astak on 0, mis aga ei ole lõplikult moodustatud.
Lõplikult moodustatud Abeli rühmade fundamentaalteoreem ütleb, et iga lõplikult moodustatud Abeli rühm G on isomorfne otsesummaga tsüklilistest rühmadest, mille järk on algarvu aste, ja lõpmatutest tsüklilistest rühmadest.